**…………(sz.) napirend**

**Előterjesztve:**

Közoktatási, Közművelődési, Sport,

Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2022. március 31-i rendes ülésére**

**Tárgy:** Javaslat a Budapest Főváros II. Kerületi Önkormányzat tanulmányi ösztöndíjról szóló …/2022.(…) önkormányzati rendelet megalkotására

**Készítette:** …………………… Ötvös Zoltán osztályvezető s.k.

**Egyeztetve**: …………………… Vargáné Luketics Gabriella igazgató s.k.

……………………. Annus Béláné igazgató

**Látta:** …………………… dr. Szalai Tibor jegyző

.………………….. dr. Silye Tamás jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A kerület lakosságának heterogén összetételéből adódóan a jómódú középréteg mellett olyan hátrányos helyzetű, esetleg sokgyermekes családok is laknak, akik segítségre szorulnak. Önkormányzatunk már 2000-ben tanulmányi ösztöndíjat alapított a közoktatásban tanuló hátrányos helyzetű, szociálisan rászorult, jó tanulmányi eredményt és esetleg országos, de legalább kerületi szintű tanulmányi, művészeti, vagy sportversenyen helyezést elérő diákok részére.

A Tanulmányi ösztöndíj rendeletet már háromszor módosította a Képviselő-testület. Ezzel egyidejűleg a gyakorlati tapasztalataink és a jogszabályi változás is szükségessé tette a rendelet aktualizálását. A fenti módosítások már olyan sok változtatást jelentenek, hogy ésszerűbb - az előző rendelet hatályon kívül helyezése mellett - a javaslatok beépítésével, új rendelet megalkotása.

Az ösztöndíj célja a jó tanuló és rászoruló gyerekek tanulmányainak támogatása. A pályázati kiírásban meghatározott egyik feltétel, az 1 főre jutó jövedelem - a mindenkori öregségi nyugdíjminimum összegéhez kötött, évek óta változatlan 28 500 Ft 300%-a - amely maximum nettó 85 500 Ft/hó/fő összeg lehet.

A rászoruló családok jövedelmi helyzetének változása miatt, évek során a támogatás összege, amely havi 5 000-10 000 Ft-ig terjedhetett, egyre kisebb anyagi segítséget jelent.

Az elmúlt években a minimálbér jelentősen növekedett: 2019-ben és 2020-ban 8%-kal, 2021-ben 4%-kal és 2022. januártól pedig 19,5%-kal nőtt. A 20/2021. (I. 28.) Korm. rendelet értelmében a kötelező legkisebb munkabér (minimálbér): bruttó 200 000 Ft/hó (nettó 133 000 Ft/hó) lett.

A minimálbér-növekedés eddig is nehézséget okozott, hiszen 2021. évben 10-12 tanulót utasítottunk el ezzel az indokkal. Félő, hogy a 2022. évi nagymértékű emelés után a diákok jelentős része kiesne a pályázók köréből, az évekkel ezelőtt meghatározott 85 500 Ft/hó/fő jövedelemhatár miatt.

Jelen előterjesztésben, arra teszünk javaslatot, hogy:

* az 1 főre eső maximális nettó jövedelemhatár összegét, a mindenkori öregségi nyugdíjminimum összegének a 300%-ról 400%-ra történő emelésére. (Ez jelenleg 114 000 Ft)
* az ösztöndíj támogatás havi összegének 5 000 Ft-tól 15 000 Ft-ra történő emelésre.

AKözoktatási, Közművelődési, Sport, Egészségügyi, Szociális és Lakásügyi Bizottság elnöke a bizottság véleményét a testületi ülésen szóban ismerteti.

Kérem a Tisztelt Képviselő-testületet az előterjesztés megtárgyalására, és a rendelet megalkotására.

*A rendelet elfogadásához minősített többségű szavazati arány szükséges.*

**Budapest, 2022. március 22.**

**Kovács Márton**

alpolgármester s.k.

**Budapest Főváros II. Kerületi Önkormányzat Képviselő-testületének /2022. (…….) önkormányzati rendelete**

**a tanulmányi ösztöndíj alapításáról**

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében eljárva, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 11.,11a. és 17. pontjaiban foglalt feladatkörében eljárva a következőket rendeli el:

**1. §**

Budapest Főváros II. Kerületi Önkormányzat (a továbbiakban: Önkormányzat) tanulmányi ösztöndíjat (a továbbiakban: Ösztöndíj) alapít.

**2. §**

(1) Ösztöndíjban az a közoktatási intézmény 5-13. évfolyam nappali tagozatán tanuló diák részesíthető

*a)* akinek állandó bejelentett lakóhelye a II. kerületben van és e rendelet 3. § (1) bekezdésében meghatározott feltételeknek megfelel, vagy

*b)* aki a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gytv.) 15. § (4) bekezdése szerint nevelésbe vett, és II. kerületi gyermekotthonban, vagy II. kerületi nevelőszülőknél elhelyezett, és e rendelet 3. § (2) bekezdésében meghatározottak feltételeknek megfelel.

(2) A Képviselő-testület - az (1) bekezdésben, valamint e rendelet 3. §-ában foglaltakon túlmenően - a II. kerület területén az állampolgárok érdekében és védelmében végzett, és e tevékenység során véglegesen munkaképtelenné vált, vagy hősi halált halt személy közoktatási intézményben nappali tagozaton tanuló gyermekét e rendeletben megállapított összeghatárok között Ösztöndíjban részesítheti.

(3) Az Ösztöndíjat az (1) bekezdésben foglalt esetekben pályázati úton lehet elnyerni, melyet az Önkormányzat minden év június 1-ig hirdet meg, amennyiben annak pénzügyi fedezete éves költségvetésében rendelkezésre áll.

(4) A (3) bekezdésben foglalt Ösztöndíj pályázat kiírásáról és a pályázatok elbírálásáról a Budapest Főváros II. Kerületi Önkormányzat Képviselő-testületének a Képviselő-testület által kialakított bizottságok hatásköréről, a bizottságok és tanácsnokok feladatköréről szóló 24/2019. (XI. 18.) önkormányzati rendeletében meghatározott hatáskörrel rendelkező bizottság (továbbiakban: Bizottság) dönt.

(5) A (2) bekezdésben foglaltak esetén az ösztöndíj összegéről, valamint a folyósítás időtartamáról és feltételeiről a Képviselő-testület az ösztöndíjra való jogosultság kezdetétől számított 30 napon belül külön határozatban dönt.

**3. §**

(1) A 2. § (1) bekezdés a) pontjában megjelölt diák akkor részesíthető ösztöndíjban

*a)* ha előző év végi osztályzatainak átlaga legalább 4,7 és

*b)* a gyermeket gondozó családban az egy főre jutó havi jövedelem nem haladja meg az öregségi nyugdíj mindenkori legkisebb összegének a 400%-át.

(2) A 2. § (1) bekezdés b) pontjában megjelölt diák akkor részesíthető ösztöndíjban, ha az előző év végi osztályzatainak átlaga legalább 4,0.

(3) Előnyben részesül az a pályázó, aki országos, de legalább kerületi szintű tanulmányi, művészeti, vagy sportversenyen helyezést ért el.

**4. §**

(1) Az Ösztöndíj egy tanulmányi évre szól és időtartama legfeljebb 10 hónap.

(2) A 2. § (1) bekezdésben foglaltak alapján megállapítható Ösztöndíj havi összege 5.000 Ft-tól 15.000 Ft-ig terjedhet. A megállapított ösztöndíj egy összegben kerül átutalásra.

(3) Az Ösztöndíj ugyanazon diák részére több egymást követő tanulmányi évben is adományozható.

**5. §**

(1) Az Ösztöndíj pályáztatási eljárását a Budapest II. kerületi Polgármesteri Hivatal Humánszolgáltatási Igazgatóság Intézményirányítási Osztály (továbbiakban: Intézményirányítási Osztály) végzi. A pályázati kiírást eljuttatja a kerületi állami fenntartású iskoláknak, megjelenteti a Budai Polgárban, az Önkormányzat honlapján.

(2) Pályázni kizárólag a pályázati felhívás mellékletét képező, a Központi Ügyfélszolgálaton beszerezhető, illetve az önkormányzat honlapjáról letölthető nyomtatványon lehet.

(3) A pályázati kérelmet személyesen a Központi Ügyfélszolgálaton vagy elektronikusan a pályázati felhívásban megadott e-mail címre lehet benyújtani. (A (4) bekezdésben felsoroltakat elektronikusan aláírva

beszkennelve kell az e-mailen eljuttatni.)

(4) A pályázati kérelemhez csatolni kell

*a)* a szabályosan kitöltött adatlapot,

*b)* a bankszámlaszámot,

*c)* a tanulmányi eredményt, illetve a kiemelkedő tanulmányi, művészeti, tudományos és sporttevékenységet tanúsító okmányok másolatát,

*d)* a 3. § (1) bekezdés b) pontja esetén a jövedelem-igazolást,

*e)* a 2. § (1) bekezdés b) pontja esetén a gyermekotthon igazgatójának igazolását, mely tartalmazza az aláírásra jogosult törvényes képviselő nevét, és képviseleti jogosultságát, a fenntartásos folyószámlájának számát.

(5) Nem értékelhető az a pályázat, amely hiányos vagy nem felel meg a feltételeknek.

**6. §**

(1) Az Intézményirányítási Osztály a beérkezett pályázatokat a Bizottság elé terjeszti.

(2) A Bizottság döntéséről a pályázó tanulót és a gyermekotthont az Intézményirányítási Osztály értesíti legkésőbb az adott év szeptember 30-áig.

(3) Az Ösztöndíj folyósításáról az Önkormányzat a nyertes pályázóval vagy törvényes képviselőjével megállapodást köt.

(4) Az Ösztöndíjat – a személyi jövedelemadóról szóló 1995. évi CXVII. törvény 1. számú melléklet 3.2.6 pontja szerint - adó és társadalombiztosítási járulék nem terheli.

**7. §**

Budapest II. kerületi Polgármesteri Hivatal a megítélt Ösztöndíjat legkésőbb az értesítéssel egyidejűleg megküldött megállapodás aláírását követő 15 munkanapot követően

*a)* a 2.§ (1) bekezdés a) pontjában megjelölt diák esetében a szülő, gondviselő folyószámlájára,

*b)* a 2. § (1) bekezdés b) pontjában megjelölt diák esetében a pénzkezeléssel rendelkező gyám vagy nevelőszülő folyószámlájára, a gyermekotthonban elhelyezett diák esetében pedig a gyermek gyámi fenntartásos folyószámlájára utalja át.

**8. §**

(1) Az Ösztöndíjak pénzügyi fedezetét az Önkormányzat éves költségvetésében biztosítja.

(2) Az Ösztöndíjat elnyerő diákok száma a mindenkori költségvetésben biztosított keretösszeg alapján kerül meghatározásra.

**9. §**

Hatályát veszti Budapest Főváros II. Kerületi Önkormányzat Képviselő-testületének a tanulmányi ösztöndíj alapításáról szóló 8/2015. (V. 29.) önkormányzati rendelete.

**10. §**

Ez a rendelet a kihirdetését követő napon lép hatályba.

|  |  |
| --- | --- |
| **Őrsi Gergely** **polgármester** | **dr. Szalai Tibor** **jegyző** |

Általános indokolás

A kerület lakosságának heterogén összetételéből adódóan a jómódú középréteg mellett olyan hátrányos helyzetű, esetleg sokgyermekes családok is laknak, akik segítségre szorulnak. Önkormányzatunk már 2000-ben tanulmányi ösztöndíjat alapított olyan közoktatásban tanuló hátrányos helyzetű, szociálisan rászorult, de jó tanulmányi eredményt és esetleg országos, legalább kerületi szintű tanulmányi, művészeti, vagy sportversenyen helyezést elérő diákok részére.

Részletes indokolás

**Az 1. §-hoz**

A tanulmányi ösztöndíj megalapításáról rendelkezik.

**A 2. §-hoz**

Rendelkezik az ösztöndíjban részesíthetők köréről, a pályázat kiírásáról.

**A 3. §-hoz**

Az ösztöndíj egyéb feltételeiről rendelkezik.

**A 4. §-hoz**

Rendelkezik az ösztöndíj összegéről és időtartamáról.

**Az 5. §-hoz**

A pályázathoz csatolandó dokumentumokat határozza meg.

**A 6. §-hoz**

A megítélt ösztöndíjról történő értesítés módját tartalmazza.

**A 7. §-hoz**

A megítélt ösztöndíj átutalás módját szabályozza.

**A 8. §-hoz**

Az ösztöndíj pénzügyi fedezetéről rendelkezik.

**A 9. §-hoz**

A korábbi, azonos tárgyú rendelet hatályon kívül helyezéséről rendelkezik.

**A 10. §-hoz**

Hatályba léptető rendelkezéseket tartalmaz.